Margot Robbie színészi karrierjének eddigi két csúcspontja, hogy eljátszotta Leonardo DiCaprio pénzéhes, manipulatív feleségét a 2013 végén mozikba került A Wall Street farkasában, illetve, hogy az idén januárban Oscar-díjra jelölték az Én, Tonyában nyújtott alakításáért. A kettő között félidőben, 2016 nyarán három hónapot töltött Budapesten: testőrök nélkül járta a várost, roséfröccsel a kezében szurkolta végig a magyar-izlandi Eb-meccset a Szabadság téren a nép közé vegyülve, valamint leforgatta nálunk a Terminal című stílusos thrillert, amit május közepén mutattak be Amerikában. A Magyarországon forgató hollywoodi sztárok gyakorlatilag soha nem állnak a helyi sajtó rendelkezésére, a 27 éves ausztrál származású színésznő mégis szakított időt arra, hogy beszélgessen velünk negyed órát egy Szabadság téri lakás erkélyén üldögélve. A 63. Recorder magazin Filmrecorder rovatának exkluzív interjúja.

Reggel kiírtam a Twitterre, hogy ma veled fogok találkozni, és csupa elragadtatott megjegyzés érkezett rá, hogy micsoda istennő vagy, meg hogy feleségül szeretnének venni. Te is ezt tapasztalod, hogy mindenki imád?

Pillanatnyilag igen; nagyon sok pozitív visszajelzést kapok. Az emberek imádták A Wall Street farkasát, most pedig izgatottan várják az Öngyilkos osztagot. Én is hasonlóan vagyok ezzel: ha imádok egy filmet, akkor a színészhez kapcsolom azt a jó élményt, amit a film okozott. De biztos vagyok benne, hogy ez nem lesz mindig így, és találnak majd valamit, amiért belém köthetnek.

Szerinted ez az imádat a filmjeid, és nem mondjuk a személyiséged miatt van?

Szeretném azt hinni, hogy hozzám is van köze, de szerintem inkább a filmek miatt van.

Említetted interjúkban, hogy gyűlölöd a lesifotósokat, mert direkt a legelőnytelenebb helyzetben próbálnak lefotózni. Jó érzés itt lenni Magyarországon, ahol nincsenek lesifotósok?

El nem tudom mondani, hogy mennyire felszabadító. Gondolnom sem kell erre, csak mászkálok keresztül-kasul Budapesten, mindenhova gyalog járok, és ha oda is jönnek hozzám, mindig nagyon kedvesek és udvariasak velem. Szombaton kint néztük a meccset a Szabadság téren, és mindenki olyan laza volt, semmi feltűnést nem keltettem. Nagyon hálás voltam ezért.

Azért felismertek?

Ja, többen felismertek, de nem csináltak belőle ügyet, nem kezdtek el furcsán viselkedni, nem zaklattak. Odajöttek, dumáltunk egy kicsit, aztán mondtam, hogy ez a szabadnapom, a barátaimmal vagyok itt, és ezt abszolút respektálták. „Érezd jól magad, szia!” És ennyi. A magyarok olyan kúlak.

Amikor pár évvel ezelőtt hátizsákos turistaként bejártad Európát, megfordultál Magyarországon is?

Akkor nem, mert nekem hamarabb haza kellett mennem, de a barátaim voltak itt. Nagyon szépeket meséltek róla, úgyhogy azóta mondogatom, hogy muszáj eljönnöm Budapestre. Nagyon örülök, hogy most sikerült. Bírom a város hangulatát, szeretem az összes parkot. Sajnos nem tudom, hogy hívják azt a parkot ott a Duna-parton, ami mellett van az a kastély, ami úgy néz ki, mint a Disney-logón lévő. Azt például imádtam, oda elmentünk piknikezni. A kaja is nagyon jó, imádom a magyar borokat.

Több interjúban elmondtad, hogy nagy kedvenced a hamburger. Ettél már budapestit is?

Még nem. Megkértem az egyik magyar stábtagunkat, Szilárdot, hogy írjon nekem egy listát a legjobb budapesti hamburgerezőkről, írt is, itt van a lista a telefonomban, de még nem tudtam elmenni egyikbe se.

margot robbie eating a hamburger while wearing a shirt that says "a hamburger tastes as good as skinny feels" is my aesthetic pic.twitter.com/5FfYuI22ax